468/2019

Útdráttur

H var sakfelld fyrir brot gegn valdstjórninni, sbr. 1. mgr. 106. gr. almennra hegningarlaga nr. 19/1940, með því að hafa hrækt að lögreglumanni við skyldustörf og hótað honum lífláti. Var refsing hennar ákveðin fangelsi í 30 daga en fullnustu refsingarinnar var frestað skilorðsbundið í tvö ár.

Dómur Landsréttar

Mál þetta dæma landsréttardómararnir J-kk-nf S-kk-nf, J-kk-nf H-kk-nf og O-kvk-nf M-kvk-nf A-kvk-nf.

Málsmeðferð og dómkröfur aðila

1 Ríkissaksóknari skaut málinu til Landsréttar 19. júní 2019 í samræmi við yfirlýsingu ákærðu um áfrýjun. Áfrýjað er dómi Héraðsdóms Reykjavíkur 29. maí 2019 í málinu nr. S[…]/2019.

2 Ákæruvaldið krefst staðfestingar hins áfrýjaða dóms um sakfellingu ákærðu og að refsing ákærðu verði þyngd.

3 Ákærða krefst aðallega sýknu en til vara að refsing hennar verði milduð.

Niðurstaða

4 Málsatvik eru rakin í hinum áfrýjaða dómi, en ákærðu er gefið að sök brot gegn valdstjórninni með því að hafa hrækt að lögreglumanni sem var við skyldustörf í fangageymslu á lögreglustöðinni við Hverfisgötu í Reykjavík og hótað honum lífláti með orðunum: „Ég ætla að myrða þig“.

5 Ákærða neitar sök. Í framburði hennar fyrir héraðsdómi kom fram að hún myndi ekki eftir því að hafa hrækt í áttina að lögreglumanninum og dró í efa að hún hefði hótað að myrða hann. Ákærða kvaðst þó sjá eftir þessu og fullyrti að engin meining hefði verið á bak við þetta.

6 Í greinargerð ákærðu fyrir Landsrétti er á því byggt að sú háttsemi að hrækja í áttina að lögreglumanni verði ekki talin ofbeldi í skilningi 1. mgr. 106. gr. almennra hegningarlaga nr. 19/1940. Telur ákærða að rökstuðningi fyrir sakfellingu hennar sé áfátt í hinum áfrýjaða dómi, enda hafi ekki verið tekin afstaða til þess hvort þessi háttsemi ákærðu félli undir fyrrnefnda lagagrein.

7 Samkvæmt 1. mgr. 106. gr. almennra hegningarlaga er lögð refsing við því að ráðast á opinberan starfsmann með ofbeldi eða hótunum um ofbeldi þegar viðkomandi gegnir skyldustarfi sínu eða út af því. Lögreglumenn höfðu í það sinn sem um ræðir afskipti af ákærðu í miðbæ Reykjavíkur og færðu hana á lögreglustöðina við Hverfisgötu. Á lögreglustöðinni viðhafði ákærða þá háttsemi sem ákært er fyrir. Á upptöku úr fangageymslu í hljóði og mynd má sjá að ákærða hrækir í áttina að lögreglumanni númer 0726 eftir að hafa hótað því með orðum skömmu áður að viðhafa þá háttsemi. Samkvæmt dómaframkvæmd er sú háttsemi að hrækja á opinberan starfsmann við skyldustörf talin varða við 1. mgr. 106. gr. almennra hegningarlaga. Jafnframt hefur það að slá til opinbers starfsmanns verið talið fela í sér hótun í verki um ofbeldi í skilningi ákvæðisins. Sú háttsemi sem ákært er fyrir í málinu, að hrækja að opinberum starfsmanni, verður með sama hætti talin hótun í verki um ofbeldi í skilningi ákvæðisins. Með því að hrækja að lögreglumanninum hafi ákærða því hótað að ráðast með ofbeldi á opinberan starfsmann þegar hann gegndi skyldustarfi sínu. Verður ákærða því sakfelld fyrir brot gegn 1. mgr. 106. gr. almennra hegningarlaga fyrir greinda háttsemi. Með þessari athugasemd en að öðru leyti með vísan til forsendna hins áfrýjaða dóms verður staðfest niðurstaða hans um sakfellingu ákærðu fyrir þá háttsemi sem í ákæru greinir.

8 Ákvæði héraðsdóms um ákvörðun refsingar ákærðu og sakarkostnað skulu vera óröskuð.

9 Ákærða verður dæmd til að greiða allan áfrýjunarkostnað málsins, þar með talin málsvarnarlaun skipaðs verjanda síns sem ákveðin eru að meðtöldum virðisaukaskatti eins og í dómsorði greinir.

Dómsorð:

Hinn áfrýjaði dómur skal vera óraskaður.

Ákærða, H-kvk-nf S-kvk-nf S-kvk-nf, greiði allan áfrýjunarkostnað málsins, 340.128 krónur, þar með talin málsvarnarlaun verjanda síns, B-kk-ef H-kk-ef lögmanns, 321.160 krónur.